Михаил Лъкатник
Анди от Джакарта

chitanka.info

Мойта географска карта

мигом оживя:

жълти пламъци в Джакарта

вятърът развя.

Над морето литва чайка

в синьото небе,

а индонезийска майка

черна пръст гребе

и заравя тя в земята

своя първи син.

Беше й отмяна свята,

беше й един.

Там на пост пред всяка къща

пази зъл войник.

Робството отново връща

острият му щик.

В тоя град на остров Ява

имам скъп другар.

Где ли той сега стаява

моят ален дар?

Връзката от жарка свила

с теб ли е Андѝ,

знай, тиранът няма сила

да те победи.

Засияваш в мойта карта

ти като герой.

Ти си някъде в Джакарта

Олег Кошевой.

А до тебе крачи Зоя,

крачи и Гайдар.

Винаги е нужен в боя

смел, добър другар.

Пак ще дойде свободата,

тая свобода —

смела, силна и крилата,

с огнена звезда.

Тя, Андѝ, бедата пръска.

Иде тя! Лети!

Своята червена връзка

пак ще вържеш ти!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.